Source: http://docplayer.hu/2298137-Buntetoeljaras-jogi-jogeset-tar.html
Timestamp: 2018-02-23 03:26:01
Document Index: 26490957

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'Kúria ', 'bíróság ', 'bíróság ', 'Kúria ', 'Kúria ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'Kúria ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'Kúria ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

BÜNTETŐELJÁRÁS-JOGI JOGESET-TÁR - PDF
BÜNTETŐELJÁRÁS-JOGI JOGESET-TÁR
Download "BÜNTETŐELJÁRÁS-JOGI JOGESET-TÁR"
1 Budaházi Árpád Fantoly Zsanett - Gergi-Horgos Lívia Vári Vince BÜNTETŐELJÁRÁS-JOGI JOGESET-TÁR NKE Rendészettudományi Kar, Budapest 2013.
2 Szerzők: Dr. Budaházi Árpád PhD r. százados tanársegéd ( ) Dr. Fantoly Zsanett PhD tanszékvezető egyetemi docens (1-75., 167.) dr. Gergi-Horgos Lívia tanársegéd ( , ) dr. Vári Vince r. őrnagy szaktanár (76-93.,166.) Szerkesztette és lektorálta: Dr. Fantoly Zsanett PhD tanszékvezető egyetemi docens A kézirat lezárásának napja: augusztus hónap Dr. Budaházi Árpád r. százados, Dr. Fantoly Zsanett, dr. Gergi-Horgos Lívia, dr. Vári Vince r. őrnagy
3 ELŐSZÓ A Nemzeti Közszolgálati Egyetem Rendészettudományi Kar oktatóinak tollából az elmúlt években több alkalommal jelent meg a büntetőeljárás-jogi ismeretek elsajátítását könnyítő oktatási segédanyag. A Büntetőeljárásjogi Tanszék arra törekszik, hogy a hallgatók - az elméleti tudásanyag magas szintű elsajátítása mellett - gyakorlati ismeretekre is szert tegyenek. Ezért született meg ez a jogeset-tár, amely egyrészt a bírósági határozatokon alapuló, azok átdolgozásával megírt, másrészt pedig fiktív jogeseteken keresztül vezeti be a hallgatókat a gyakorlatban fellelhető élethelyzetekbe. A jogeset-tárban található tényállásokhoz hasonló szituációval a való életben számos alkalommal találkozhat a jogalkalmazó. A hatóság tagjának gyakran csak pillanatok állnak a rendelkezésére, hogy szakmailag megalapozott, helyes döntést hozzon. Ahhoz azonban, hogy rövid időn belül a megfelelő döntés szülessen, az eljáró hatósági személynek elméleti tudással és gyakorlati tapasztalattal egyaránt rendelkeznie kell. Ennek az alapját kívánják megteremteni a szerzők már most, az egyetemi évek alatt. Olyan biztost tudást szándékoznak átadni, amelyre a végzést követő évek alatt is építkezhet a hallgató. A segédanyag követi a Rejtjel Kiadó gondozásában megjelent jegyzet szerkezeti felépítését, mivel az egyes jogesetek tanórán történő feldolgozása párhuzamosan történik az elméleti tudás elsajátításával. A büntetőeljárásban általában három hatóság (nyomozó hatóság, ügyész, bíróság) is szerepet kap, így vannak olyan jogesetek, amelyeknél nemcsak a nyomozó hatóság, hanem az ügyész és a bíróság szemszögéből is értékelni kell az egyes élethelyzeteket. A szerzők nevében jó szívvel ajánlom ezt az oktatási segédanyagot a Rendészettudományi Karon tanuló hallgatók figyelmébe. Budapest, augusztus hónap a Szerkesztő
4 ALAPVETŐ RENDELKEZÉSEK 1. Az ügyész a vádlottal szemben lopás bűntette miatt emelt vádat. A vádlott tagadta a vádiratban foglalt bűncselekmény elkövetését azzal, hogy a vádbeli időben nem is tartózkodott a cselekmény helyszínén, hanem külföldön volt. Az elsőfokú bíróság a vádlott bűnösségét orgazdaság bűntettében állapította meg, amelyért 6 hónap börtönbüntetésre és egy év közügyektől eltiltásra ítélte. A vádlott és védője az ítélet hatályon kívül helyezése és az elsőfokú bíróság új eljárásra utasítása végett fellebbezést jelentettek be azzal az indoklással, hogy a bíróság az orgazdaság bűntettének a megállapítása során törvényes vád hiányában járt el. Megvalósult-e az említett eljárási szabálysértés? 2. Az ügyész azon lényegű tényállás alapján emelt vádat erőszakos közösülés bűntette miatt, hogy a jegyvizsgáló foglalkozású vádlott a Budapestről Moszkvába tartó vonaton, az egyik hálófülkében a sértettet megverte, majd a sértett ellenállását ezáltal megtörve egymás után többször is közösült vele. A vádlott a bűnösségének elismerésére is kiterjedő beismerő vallomást tett a nyomozás során, és lemondott a tárgyaláshoz való jogáról. Az ügyész indítványozta az ügy nyilvános ülésen történő elbírálását. A bíróság a nyilvános ülésről erkölcsi okokra hivatkozással a nyilvánosságot kizárta, majd a nyilvános ülés alapján megállapította a vádlott bűnösségét erőszakos közösülés bűntettében és súlyos testi sértés bűntettében. Az ítélet ellen a vádlott a nyilvánosság kizárása miatt, az ítélet hatályon helyezéséért és az elsőfokú bíróság új eljárásra utasításáért jelentett be fellebbezést. A védő ugyancsak fellebbezést jelentett be. Elsődlegesen a súlyos testi sértés bűntettében való bűnösség mellőzését és erre tekintettel a büntetés enyhítését indítványozta, mert álláspontja szerint annak megállapításával a bíróság túlterjeszkedett a vádon. Másodsorban az ítélet hatályon kívül helyezését és az elsőfokú bíróság új eljárásra utasítását kérte arra hivatkozással, hogy a bíróság a vádtól eltérően súlyosabban minősítette a vádlott cselekményét, amelyet nyilvános ülésen nem tehetett volna meg. Mi lesz a másodfokú bíróság döntése? Miért? Megtartható-e a nyilvános ülés a nyilvánosság kizárásával? Mi minősül vádon való túlterjeszkedésnek, illetve súlyosabb minősítésnek? 3. Az ügyész a tárgyaláson elejtette a vádat azzal az indoklással, hogy nincs kedve a továbbiakban tárgyalnia, mert kezdődik egy sportközvetítés a televízióban. A bíróság az ügyészi vádelejtést annak az elfogadhatatlan indoklására hivatkozással nem tekintette joghatályosnak, s ezért az ügyet tovább tárgyalta, majd ítéletet is hozott. Az ügyész az ítélet ellen fellebbezést jelentett be azzal, hogy ha ő nem akar tárgyalni, akkor álláspontja szerint a bíróság nem kényszerítheti arra. Igaza volt-e az ügyésznek? 4.
5 A 3 rendbeli erőszakos közösülés bűntette miatt indult büntetőügy tárgyalásáról a bíróság erkölcsi okra hivatkozással a nyilvánosságot kizárta. Ezzel egyidejűleg azonban engedélyezte, hogy a bíróságon dolgozó sajtószóvivő, 12 fogalmazó, valamint további 5 tisztviselő a tárgyaláson jelen legyen. A bűnösséget megállapító és büntetést kiszabó ítélet ellen a vádlott és védője felmentésért fellebbezést jelentettek be, s ebben sérelmezték azt is, hogy a bíróság a zárt tárgyalás elrendelése ellenére olyan személyeknek is megengedte a tárgyaláson való jelenlétet, akiknek nem lehetett volna, és ezáltal lényegében nyilvánossá tette az egyébként zárt tárgyalást. Helytálló-e a védői álláspont? 5. J. J. olimpiai bajnokot az ügyészség kábítószerrel visszaélés bűntettével vádolja. A tárgyalás megnyitását megelőzően a tanács elnöke a bíróság folyosójára kimenve közli, hogy a bíróság az ügyben zárt tárgyalást tart, s ezért hallgatóság nem jelenhet meg a tárgyalóteremben. Milyen eljárási szabályokat sértett a tanács elnöke? 6. H. M. keresztapa és 6 társa ellen bűnszervezetben elkövetett bűncselekmények elkövetése miatt indult eljárásban a törvényszék az ügyet nyilvános tárgyaláson tárgyalja. Figyelemmel a tárgyalás biztonságára és a tárgyalóterem befogadóképességére, meghatározta, hogy vádlottanként 1-1 hozzátartozó, valamint 12 újságíró jelenhet meg hallgatóként a tárgyaláson. Követett-e el eljárási szabálysértést a bíróság? 7. A törvényszék az előzetes letartóztatásban lévő vádlottat bűnösnek mondta ki különös kegyetlenséggel elkövetett emberölés bűntettében, s ezért mint többszörös visszaesőt 12 év fegyházbüntetésre és 10 év közügyektől eltiltásra ítélte. Az ítélet ellen a vádlott és a védő felmentésért jelentett be fellebbezést. Az ítélőtábla mint másodfokú bíróság a vádlottat az ellene emelt vád alól felmentette, és az előzetes letartóztatását megszüntette. Határozata ellen az ügyész fellebbezést jelentett be a vádlott bűnösségének megállapítása és büntetés kiszabása végett. A Kúria mint harmadfokú bíróság eljárása során elrendelte a vádlott előzetes letartóztatását. A végzés ellen a vádlott és a védő fellebbezést jelentettek be az előzetes letartóztatás elrendelése miatt, annak megszüntetése és a vádlott szabadlábra helyezése végett. A harmadfokú bíróság a fellebbezést mint törvényben kizártat elutasította azzal az indoklással, hogy ha a harmadfokú bíróságként a Kúria jár el, akkor a törvény nem teszi lehetővé a végzése elleni fellebbezést. Van-e fellebbezési lehetőség a Kúria harmadfokú eljárása során hozott nem ügydöntő végzések ellen?
6 8. A Nagykátai Járásbíróságon eljárás indult Lajtos Gábor ellen súlyos testi sértés bűntette miatt. A vádiratban foglaltak szerint Lajtos Gábor és az anyósa, Kegyes Krisztina között pontosan meg nem állapítható okból szóváltás alakult ki, melynek során Lajtos Gábor egy esetben ököllel nagy erővel orrba vágta a sértettet, akinek emiatt nyolc napon túl gyógyuló töréses sérülése keletkezett. A tárgyaláson a vádlott azzal védekezett, hogy cselekményére azért került sor, mert az anyósa egy szalonnázó késsel támadott rá a szóváltás során. Kegyes Krisztina sértett vallomása szerint a vádlott hazudik, az ő kezében nem is volt kés, csak egy fakanál, amivel a lekvárt kavargatta veszekedés közben. Az elsőfokú bíróság a vádlottat az ellene emelt vád alól felmentette. Indokolása szerint a rendelkezésre álló bizonyítékok alapján nem lehetett kétséget kizáróan megállapítani, hogy a vádlott vagy a sértett támadt-e rá a másikra, ezért az indubio pro reo [Be. 4. (2) bek.] értelmében a kétséget a vádlott javára értékelve, a tényállás megállapítása során a vádlotti vallomást fogadta el. Ez alapján megállapította, hogy Lajtos Gábor jogos védelmi helyzetben cselekedett, ami büntethetőséget kizáró oknak minősül. Helyesen járt-e el a bíróság? Miért? 9. A járásbíróságon lopás vétsége miatt eljárás indult Nemer Esztella ellen. A vádiratban az ügyész egyedül a nyomozás során vallomást nem tevő vádlott megidézését indítványozta, ugyanekkor egyetlen tanú kihallgatására sem tett indítványt, annak ellenére, hogy a nyomozás során több szemtanút is kihallgatott a nyomozó hatóság. Nemer a tárgyaláson tagadta a terhére rótt bűncselekmény elkövetését. A bíróság ezt követően felmentette a vádlottat a vád alól, amelyet azzal indokolt meg, hogy a vád bizonyítása a vádlót terheli, ezért a rendelkezésre álló bizonyítékok alapján nem volt megállapítható az, hogy ő követte volna el a bűncselekményt. Az ítélet ellen az ügyész fellebbezést jelentett be megalapozatlanságra hivatkozással hatályon kívül helyezés és az elsőfokú bíróság új eljárásra utasítása végett. Ezt azzal indokolta, hogy a bíróság rendelkezésére álltak a nyomozati iratok, amelyből láthatta, hogy mely bizonyítékok kerültek beszerzésre a nyomozás során, és semmi nem akadályozta meg abban a bíróságot, hogy a bűncselekmény elkövetésének tanúit megidézze, és teljesítse tényállás-felderítési kötelezettségét, még ha az ügyész a tárgyaláson erre nem is tett indítványt. Ha pedig a bíróság úgy ítélte meg, hogy további ügyészi indítványra lenne szükség a vád bizonyításához, akkor a tárgyaláson az ügyészt fel kellett volna hívnia további bizonyítási indítványok megtételére. Helytálló-e az ügyészi fellebbezés? Miért? A járásbíróságon súlyos testi sértés bűntette miatt indult eljárás dr. Csák Ányos ügyvéd ellen. A bíróság arra figyelemmel, hogy a vádlott már több esetben nem jelent meg a tárgyaláson a szabályszerű idézések ellenére, elrendelte az előzetes letartóztatását, s meghatalmazott védő hiányában védőt rendelt ki a számára. A vádlott azonban tiltakozott a védő kirendelése ellen. Álláspontja szerint a büntetőeljárási törvény lehetőséget teremt arra, hogy személyesen védekezhessen, ettől a jogától nem lehet megfosztani, s minthogy a foglalkozása szerint 10.
7 ügyvéd, ezért rendelkezik a szükséges jogi ismeretekkel is, s nem kíván egy nála gyengébb jogi tudású ügyvéd részére védői díjat fizetni, aki rendesen nem is tudná védelmét ellátni. A bíróság eljárása sérti-e a védelem jogát? 11. A gyanúsítottal, mint többszörös visszaesővel szemben rablás bűntette miatt indult büntetőeljárás. A bíróság az ügyész indítványára elrendelte a gyanúsított előzetes letartóztatását azzal az indoklással, hogy megalapozottan feltehető, hogy szabadlábon hagyása esetén szabadságvesztéssel büntetendő újabb bűncselekményt követne el. A gyanúsított a végzés ellen fellebbezést jelentett be. Ebben egyrészt vitatta azt, hogy a megalapozott gyanúban foglalt bűncselekményt elkövette volna, másrészt az ártatlanság vélelmére hivatkozással kifogásolta az előzetes letartóztatás elrendelésének a lehetőségét, és azt, hogy azt feltételezik róla, hogy újabb bűncselekményt követ majd el, amikor azt sem követte el, ami miatt eljárást indítottak ellene. Sérti-e az előzetes letartóztatás intézménye, illetve annak a bűnismétlés veszélye alapján történő elrendelése az ártatlanság vélelmét? Miért? 12. Boró Zoltán rendőr ezredest közúti ellenőrzés során megállították gépkocsijával, és alkoholszondát fúvattak vele, amely elszíneződött. Ezt követően vérvételre kívánták előállítani, amelyet azonban megtagadott arra hivatkozással, hogy nem kötelezhető arra, hogy önmaga ellen bizonyítékot szolgáltasson. Ezen érv alátámasztásául az ezredes elővette kesztyűtartójából a büntetőeljárási törvényt, és megkereste az önvádra kötelezés tilalmáról szóló rendelkezést, amit megmutatott az őt igazoltató rendőröknek. A járőr tagjai ezt elolvasva egyetértettek az ezredessel, és őt hazaengedték. a) Az eljárás mely alanyaira vonatkozik az önvádra kötelezés tilalma? b) Helyesen jártak-e el a járőr tagjai, amikor az ezredes által hivatkozott alapvető rendelkezésre tekintettel mellőzték a vérvételre előállítást? Miért? 13. A büntetőügy vádlottja egy tíz éve Magyarországon elő német állampolgár, aki a tárgyaláson azt nyilatkozta, hogy tud magyarul, de anyanyelvét kívánja használni. Az egyesbíróként eljáró bíró közli, hogy ennek nincs akadálya, az ő anyanyelve is német, s kiválóan beszéli azt a mai napig is. A tárgyalást ezt követően úgy folytatták le, hogy a bíró németül beszél a vádlottal, s az elhangzottakat szó szerint magyarul is elmondja. Milyen eljárási alapelvet sértett a bíróság az eljárás során? 14. A terhelt megállapodott a sértettel, Nagy Mihály kereskedővel, hogy részt vesz termékei értékesítésében. Megegyeztek, hogy a terhelt a sértett termékeit a sértett által megállapított limitáron adja el, és ezért őt a kikötött árrés fele illeti meg. E megállapodás alapján egy hónappal később a terhelt átvett forint értékű árut, és azt eltulajdonította, az
8 ellenértéket nem fizette meg, és a dolgok nála létét tagadta. Ezen tényállás alapján az elsőfokú bíróság szerint a terhelt és a sértett között bizományosi szereződés létesült, az átvett áruk a terhelt számára idegen dolgok voltak, így a terheltet bűnösnek mondta ki sikkasztás vétségében. A terhelt fellebbezést jelentett be az ítélet ellen, melyben kifejtette, hogy közte és Nagy között nem volt idegen dolog, ezért bűncselekmény nem valósult meg. Hivatkozott arra is, hogy a közte és a sértett között levő ügyletet a polgári bíróság adásvételnek minősítette. a) Milyen döntést hoz a másodfokú büntető bíróság? b) Köti-e a büntető bíróságot a polgári bíróság határozata abban a tekintetben, hogy a terhelt követett-e el bűncselekményt? 15. A terhelt ellen befolyással üzérkedés bűntette miatt indult büntetőeljárás február 21-én. A nyomozás során a hatóság december 9-én tanúként hallgatta ki a gyanúsított férjét, aki terhelő tartalmú vallomást tett a feleségre nézve. A kihallgatásról felvett jegyzőkönyv szerint a nyomozó hatóság a tanút a mentességi jogaira történt figyelmeztetést követően hallgatta ki, s a tanú azt megértve tette meg a vallomását. Az ügyészség a terhelt ellen május 31-én emelt vádat, s az elsőfokú bíróság február 16-án hozta meg ügydöntő határozatát, amelyben a vádlott bűnösségét megállapította a vádiratban foglalt bűncselekményben. A vádlott és a védő az ítélet ellen fellebbezést jelentett be. Jogorvoslati nyilatkozatuk indokolásában kifejtették, hogy a büntetőeljárási törvény időközbeni módosulása folytán most már kötelező törvényi előírás, hogy a tanúnak a mentességi okokra és a jogaira történő figyelmeztetését és a figyelmeztetésre adott válaszát szó szerint kell jegyzőkönyvezni, különben a tanú vallomása bizonyítási eszközként nem vehető figyelembe. Tekintettel pedig arra, hogy a büntetőeljárást a cselekmény elbírálásakor hatályban lévő törvény szerint kell lefolytatni, ezért a vádlott férjének a nyomozás során tett vallomása bizonyítási eszközként nem vehető figyelembe, hiszen a jegyzőkönyvből nem derül ki, hogy pontosan mire figyelmeztette a nyomozó hatóság a tanút. Mindez pedig azt eredményezi, hogy nem lehet bizonyítani a vádiratban foglalt bűncselekmény elkövetését. Reménykedhet-e alappal a vádlott a fellebbezésben foglaltak elfogadásában, s ennek eredményeként a felmentésében? Miért? A HATÓSÁGOK 16. A járásbíróságon dolgozó bíró szerelmes volt az egyik ülnökébe. Ezért annak érdekében, hogy minél többet lehessenek együtt, az egyébként egyesbíró elé tartozó ügyet a bíróság tanácsa elé utalta, s így tanácsban kezdte meg az ügy tárgyalását. A vádlott kihallgatását követően azonban szerelmével összeveszett, s tekintettel arra, hogy az ügy egyesbírói eljárásra tartozott eredetileg, ezért azt visszautalta oda, s így egyesbíróként fejezte azt be. Az ítélet ellen a vádlott fellebbezést jelentett be felmentése végett. Milyen tartalmú lesz a másodfokú bíróság határozata?
9 17. A járásbíróságon lopás bűntette miatt emelt vádat az ügyész a többszörös visszaeső vádlottal szemben, aki előzetes letartóztatásban van. A bíró a kényszerintézkedésre figyelemmel tanácsban eljárva megszüntette a vádlott előzetes letartóztatását, majd az ügyet tárgyalásra kitűzte, és a kényszerintézkedés megszűnésére, valamint a vád tárgyává tett bűncselekmény büntetési tételére tekintettel egyesbíróként eljárva lefolytatta a tárgyalást. Az ügyész az ítélet elleni fellebbezésében kifogásolta azt, hogy a bíróság egyesbíróként eljárva folytatta le a tárgyalást. Igaza volt-e? 18. A főügyészség társtettesként elkövetett lopás bűntette és hivatali visszaélés bűntette miatt a törvényszéken vádat emelt O.P. és Á.Z. vádlottak ellen. A vádiratban foglaltak lényege szerint a rendőr foglalkozású vádlottak egy bankrablás helyszínelésén vettek részt. Ennek során, hivatali helyzetükkel visszaélve a nyitott páncélszekrényből többszázezer forintot tulajdonítottak el közösen. A törvényszék a vádlottakat bűnösnek mondta ki a vádirat szerinti bűncselekményekben, amelyért halmazati büntetésül 1-1 év börtönbüntetésre és 1-1 év közügyektől eltiltásra ítélte a vádlottakat. Az ítélet ellen a vádlottak védője felmentésért jelentett be fellebbezést. A fellebbviteli főügyészség az ítélet hatályon kívül helyezését, és a törvényszék katonai tanácsának új eljárásra utasítását indítványozta azzal az indoklással, hogy rendőr foglalkozású vádlottak esetében katonai büntetőeljárásnak lett volna helye. Helytálló-e a fellebbviteli főügyészség álláspontja? Miért? 19. A Szegedi Törvényszéken az ügyész jelentős mennyiségű kábítószerrel visszaélés bűntette miatt emelt vádat. Az eljáró bíróság egyik tagja a Szegedi Törvényszék katonai tanácsának egyik katonai bírája, aki nem is talárban, hanem katonai egyenruhában vett részt a tárgyaláson, és az ítéletet is mint hadbíró ezredes írta alá. Az ítélet ellen a védő fellebbezést jelentett be hatályon kívül helyezés és az első fokú bíróság új eljárásra utasítása végett azzal, hogy a bíróság nem volt törvényesen megalakítva. Álláspontja szerint az, hogy a katonai bíró a nem katonai büntetőeljárásra tartozó ügyekben is eljárhat azt jelenti, hogy több terhelt esetében a tényállás szoros összefüggésére tekintettel olyan terhelt vonatkozásában is eljárhat, aki egyébként nem tartozna katonai büntetőeljárás hatálya alá. A fellebbviteli főügyészség ugyancsak az ítélet hatályon kívül helyezését indítványozta, de a védői fellebbezést alaptalannak találta. Véleménye szerint katonai bíró nem katonai büntetőeljárásban is eljárhat, azzal az értelemszerű korlátozással, hogy ilyenkor nem mint katonai bíró a tanács tagja. Figyelemmel azonban arra, hogy jelen esetben a bíró mint katonai bíró volt a tárgyaláson jelen, ezért a tanács összetétele nem volt törvényes. Mi lesz az ítélőtábla döntése, és miért?
10 20. A törvényszék öttagú tanácsban tárgyalta az ügyet, majd a vádlottak kihallgatását követően a tárgyalást elnapolta. A következő tárgyalási napon a tanácsban lévő két hivatásos bíró szerepet cserélt, és most a másik hivatásos bíró vezette a tárgyalást. A vádlott védője indítványozta erre tekintettel a tárgyalás elölről kezdését, melyet a bíróság elutasított. Elölről kellett volna-e kezdenie a tárgyalást a bíróságnak? 21. A nem magyar anyanyelvű vádlott kihallgatása közben, amíg a tolmács a tanács elnöke által felolvasott jegyzőkönyvet lefordította a vádlott számára, az egyik ülnök kiment a mosdóba kb. 2 percre. Amikor visszajött, azt követően fejeződött be a jegyzőkönyv lefordítása. A védő az ügydöntő határozat kihirdetését követően az előbbiekre hivatkozással abszolút hatályon kívül helyezési okot megvalósító eljárási szabálysértésre hivatkozással jelentett be fellebbezést. Igaza volt-e a védőnek? 22. A járásbíróságon az ügyész súlyos testi sértés bűntettének kísérlete miatt emelt vádat, amelynek lényege szerint a vádlott a sértett fején lévő bukósisakot egy kalapácsnyéllel megütötte, majd a bukósisak felhajtott rostélyán keresztül a sértett szeme irányába ütött, amely ütést a napszemüveg fogott fel, amely el is törött. Ekkor a sértett elvette a vádlottól a kalapácsnyelet, amire az egy kést vett elő. A sértett ezt látva az időközben odaérkező járműveket megállította, amely miatt a vádlott eltávozott a helyszínről. A sértett arcán kisebb bőrsérülések keletkeztek, amelyek nyolc napon belül gyógyulnak. Súlyosabb, 8 napon túl gyógyuló sérülésként az orrcsont törése, esetleg a szemgolyó sérülése jöhetett volna létre, amelyek elmaradása nem a vádlott akaratán múlott. A bíróság a tárgyaláson tanúként hallgatta ki a sértettet, aki azt adta elő, hogy a vádlott nem csupán elővette a kést, hanem több ízben a felső teste felé is szúrt. A bíróság ezt követően megállapította, hogy a cselekmény a vádirati minősítéstől eltérően emberölés bűntette kísérletének is minősülhet, amelyre tekintettel megállapította hatáskörének hiányát, és az ügyet áttette a törvényszékre. Az ügyész az áttétel ellen fellebbezést jelentett be azzal az indoklással, hogy a bíróság nem állapíthatta volna meg az eltérő minősítés lehetőségét. Melyik bíróságon fog folytatódni az eljárás? 23. A terhelt ellen orgazdaság bűntette miatt az ügyész vádiratot nyújtott be a szekszárdi járásbírósághoz. A vádirat szerint a terhelt egy Szekszárdon eltulajdonított gépkocsit, annak tudatában, hogy az lopott, ismeretlen helyen megszerzett, majd lakóhelyén, Kecskeméten a gépkocsi több alkatrészét egy más személy tulajdonában lévő, de általa kizárólagosan használt másik gépkocsiba beépítette. A szekszárdi járásbíróság végzésével illetékességének hiányát állapította meg, és az ügyet áttette a kecskeméti járásbírósághoz. A
11 kecskeméti járásbíróság a végzésével ugyancsak megállapította illetékességének hiányát, és az eljáró bíróság kijelölése végett a büntetőügy iratait felterjesztette a Kúriához. A Legfőbb Ügyészség írásbeli nyilatkozatában az első fokú eljárásra a megelőzés elvére [Be. 17. (2) bekezdés] tekintettel a szekszárdi járásbíróság kijelölését indítványozta, minthogy az ügy iratai oda érkeztek meg elsőként. a) Helyes-e a Legfőbb Ügyészség álláspontja? b) Milyen cselekmények számítanak korábbi intézkedésnek a megelőzés elve szempontjából? 24. A terhelt ellen emberölés miatt folyó büntetőügyben a Szegedi Ítélőtábla kizárt az eljárásból. A Kúria a Debreceni Ítélőtáblát jelölte ki arra, hogy a Szegedi Törvényszék ellen bejelentett kizárás és a további eljárásra jogosult kijelölés kérdésében döntsön. Jogosult-e ilyen estben a Debreceni Ítélőtábla a Debreceni Törvényszéket kijelölni eljáró bíróságként? Melyik törvényszék járhat el az ügyben? 25. A többszörösen büntetett előéletű Szabó Zoltán vádlott ellen rablás bűntette miatt indult büntetőeljárás. A vádlott védője a tárgyalás megnyitását követően elmondta, hogy dr. Kiss Antal ügyész elfogulatlansága felől kétség merül fel, miután védencével szemben 2005-ben és 2009-ben ugyanez az ügyész emelt vádat. Ezért indítványozta, hogy a bíróság zárja ki Kisst az eljárásból. A tanács elnöke megkérdezte az ügyészt, hogy igaz-e a védőnek ezen állítása, amire az ügyész igennel felelt. Ezt követően a tanács elnöke a tárgyalási jegyzőkönyvet megküldte a vezető ügyésznek. Milyen döntés születik a kizárás tárgyában? 26. A Makói Városi Ügyészség vádat emelt Pál Lipót vádlott ellen súlyos testi sértés bűntette miatt a Makói Járásíróságon. A vádlott, miután kézhez kapta a vádiratot, kizárás iránti indítványt terjesztett elő a Legfőbb Ügyészségen, s arra hivatkozással kérte valamennyi Csongrád megyei ügyészség kizárását, hogy a Szegedi Fellebbviteli Főügyészség vezető ügyésze a sértett hozzátartozója. a) Mi lesz a Legfőbb Ügyészség döntése? b) Milyen tartalmú határozatot fog hozni a Legfőbb Ügyészség? 27. Sós Norbert vádlott ellen könnyű testi sértés vétsége miatt magánvádas eljárás indult a járásbíróságon. A tárgyalás megnyitása után azonban a magánvádló kizárás iránti indítványt terjesztett elő az egész bíróság ellen azzal, hogy a vádlott a járásbíróság elnökének az ivócimborája. A bíróság elnöke az iratokat a bíróság kijelölése végett felterjesztette a törvényszékre. A törvényszék a járásbíróság kizárását megtagadta. Ezt követően a járásbíróság megtartotta a tárgyalást, és annak alapján a vádlottat felmentette az ellene emelt
12 vád alól. Az ítélet ellen a magánvádló fellebbezést jelentett be, melyben sérelmezte, hogy a törvényszék a kizárás iránti indítvány elbírálását megelőzően nem kereste meg az ügyészséget másik elsőfokú bíróság kijelölésének a kérdésében, pedig az ügyészt általános indítványtételi jog illeti meg minden olyan kérdésben, amelyben a bíróság dönt, s lehet, hogy ennek köszönhető, hogy a járásbíróságot nem zárták ki az elsőfokú eljárásból, s hogy a vádlottat felmentették. Igaza lehet-e a magánvádlónak? Miért? 28. A terhelteket elfogták a tiszabecsi határátkelőhelyen. A megalapozott gyanú szerint a terheltek Ukrajnából lányokat hoztak át és adtak el ismeretlen személyeknek azzal a céllal, hogy Budapesten bordélyházban dolgoztassák őket. A lányok eladásából származó összeget pedig rendszeresen egy általuk alapított Kft. működtetésére fordították. A határon a terheltek autójában több karton cigaretta és szeszesitalt is találtak, amelyek ukrán eredetűek. a) Melyik nyomozó hatóságnak lesz hatásköre a terheltekkel szembeni nyomozás lefolytatására? b) Van-e lehetőség arra, hogy ebben az esetben közös nyomozó csoportot hozzanak létre? 29. A Somogy Megyei Főügyészségen nyomozást folytatnak Tóth Olivér ellen emberölés bűntettének kísérlete miatt. A gyanúsított kizárás iránti indítványt terjesztett elő arra hivatkozással, hogy az ügyének az előadójaként eljáró rendőrtiszt és a nyomozás felett felügyeletet gyakorló ügyészség vezetője házastársak. Sor kerülhet-e a fenti ok alapján a nyomozó hatóság tagjának a kizárására? 30. A Budapest Novoszibirszk útvonalon közlekedő Malév járaton utazott a légi jármű parancsnokának a felesége is. Az egyik utas a repülőút során elfogyasztott vodkába áztatott kenyértől ittas állapotba került, és előbb udvarlás révén, majd ennek eredménytelensége után veréssel fenyegetéssel fajtalanságra akarta kényszeríteni az igen csinos asszonyt. A parancsnok ekkor a részeg utas őrizetbe vételét rendelte el, majd őt megbilincselte, és a leszállást követően átadta a helyi rendőrségnek. Az utas panaszt nyújtott be az őrizetbe vétel ellen azzal, hogy a repülőgép parancsnoka az ügyben nem járhatott volna el, mivel a sértett hozzátartozója. Eredményre vezethet-e a panasz? Miért? A BÜNTETŐELJÁRÁSBAN RÉSZT VEVŐ SZEMÉLYEK 31. A bíróság az ittas járművezetés vétsége miatt indult ügyben értesítette a tárgyalás időpontjáról a vádlott meghatalmazott védőjét, aki azonban a szabályszerű értesítés ellenére a tárgyaláson
13 nem jelent meg. A vádlott azonban ragaszkodott a védőjének a jelenlétéhez, és ezért a bíróság a tárgyalást elhalasztotta. A következő tárgyalási napon azonban a védő ismételten nem jelent meg az újabb szabályszerű értesítés ellenére, s a távolmaradását nem is mentette ki. A vádlott ragaszkodott a védője jelenlétéhez. A bíróság azonban a vádlott számára kirendelt védőként egy a bíróság épületében tartózkodó ügyvédet, aki áttanulmányozta az iratokat, majd közölte, hogy felkészült az ügyben. A vádlott tiltakozott a védő személye ellen azzal, hogy van neki saját meghatalmazott védője. A bíróság ennek ellenére a tárgyalást a kirendelt védő jelenlétével megtartotta, s a vádlott bűnösségét megállapítva, őt pénzbüntetésre és közúti járművezetéstől eltiltásra ítélte az ittas járművezetés miatt. Az ítélet ellen a vádlott fellebbezést jelentett be, s kérte az ítélet hatályon kívül helyezését és az elsőfokú bíróság új eljárásra utasítását azzal az indokkal, hogy az elsőfokú bíróság súlyosan megsértette a védelemhez való jogban. Mi lesz a másodfokú bíróság álláspontja a vádlotti fellebbezésben foglaltakat illetően? 32. A törvényszéken az emberölés bűntette és más bűncselekmények miatt indult büntetőügyben a védő már öt órája tartja a perbeszédét. A tanács elnöke eddig négyszer szakította félbe a védőt, és felhívta arra, hogy ne húzza feleslegesen az eljárást. A bíróság a védőbeszéd ötödik félbeszakításakor a védőt rendbírsággal sújtotta a tárgyalás szabályszerű menetének megzavarása miatt. A védő ez ellen fellebbezést jelentett be jogainak megsértésére hivatkozással. Bírságolható-e a védő a perbeszédének indokolatlan elhúzása miatt? 33. Emberrablás bűntette miatt indított büntetőügy tárgyalásán a perbeszédek során az ügyész indítványt tett arra, hogy a bíróság 6 év fegyházra ítélje a B. János vádlottat, és 10 évre tiltsa el a közügyek gyakorlásától. A terhelt védője a védőbeszédben részletesen rámutatott arra, hogy a bűncselekményt nem B. János, hanem az ügyben tanúként szereplő Cs. Attila, a vádlott munkatársa követte el. Történt-e eljárási szabálysértés? Mi a bíróság teendője e tekintetben? A védő védőbeszédében elmondottakat hogyan minősítené? Hivatkozhat-e a védő a védőbeszédében arra, hogy védence a bűncselekményt más személy kezdeményezésére és irányításával követte el, bár ezt a tényt a vádlott tagadja? Megtilthatja-e a vádlott a védőjének, hogy védőbeszédet tartson? 34. A törvényszéken az emberölés bűntette és más bűncselekmények miatt indult büntetőügyben a védő már öt órája tartja a perbeszédét. A tanács elnöke eddig négyszer szakította félbe a védőt, és felhívta arra, hogy ne húzza feleslegesen az eljárást. A bíróság a védőbeszéd ötödik félbeszakításakor a védőt rendbírsággal sújtotta a tárgyalás szabályszerű menetének megzavarása miatt. A védő ez ellen fellebbezést jelentett be jogainak megsértésére hivatkozással. Bírságolható-e a védő a perbeszédének indokolatlan elhúzása miatt?
14 35. Az ügyben a sértett polgári jogi igényt terjesztett elő. A bíróság azt részben megítélte, részben elutasította. A magánfél fellebbezést jelentett be az ítélet ellen azzal, hogy elfogadja azt, hogy részben elutasította a bíróság az igényét, de a kiszabott büntetést kevesli. Az elsőfokú bíróság a fellebbezést elutasította, mint nem jogosulttól származót. Helyes volt-e a bíróság döntése? 36. A vádlott ellen egy házaspár sérelmére elkövetett két rendbeli könnyű testi sértés miatt indult eljárás. A férj és a feleség külön-külön is magánindítványt terjesztettek elő. A tárgyaláson a megállapodásuk szerint a férj járt el a vád képviselőjeként. A bűnösséget megállapító és pénzbüntetést kiszabó ítélet kihirdetését követően a vádlott azt tudomásul vette, a férj pedig úgy nyilatkozott, hogy ő időközben már megbocsátott a vádlottnak, és ezért szintén tudomásul veszi az ítéletet. A felesége ezzel szemben fellebbezést jelentett be a büntetés súlyosítása végett. A bíróság a fellebbezést elutasította azzal, hogy az nem jogosulttól származik, minthogy a feleséget csak a sértetti jogok illetik meg, s csak a férje a fellebbezésre jogosult. Az elutasító végzés ellen a feleség fellebbezést jelentett be, mert álláspontja szerint férjének a nyilatkozatát követően már ő tekintendő magánvádlónak. Joghatályos-e a feleségnek az ítélet elleni fellebbezése? Miért? 37. A járásbíróságon a sértett magánindítványt terjesztett elő a terhére elkövetett rágalmazás vétsége miatt. Még mielőtt a bíróság az ügyet személyes meghallgatásra tűzte volna ki, az ügyész a bíróságnak bejelentette, hogy átveszi a vád képviseletét. A bíróság az ügyben erre tekintettel tárgyalást tűzött ki, melyre idézte a sértettet is. A tárgyalás megnyitását követően a sértett bejelentette, hogy ő csak azért jött el, mert visszavonja a feljelentését. Meddig vonhatja vissza a feljelentő a feljelentését magánvádas eljárásban? Mikor veheti át az ügyész a vádképviseletét a magánvádtól és hogyan? Mikor illeti meg a vádelejtés joga a magánvádlót? Jelen esetben a bíróság lefolytathatja-e a tárgyalást, vagy az eljárás megszüntetésére kerül sor? 38. A sértett a járásbíróságon feljelentést tett könnyű testi sértés vétsége miatt. A feljelentésben foglaltak szerint a sértettet a szomszédja egy lapáttal arcon ütötte, amelynek következtében eltört az orra. A csatolt látlelet szerint a feljelentő sérülésének tényleges gyógytartama meghaladta a nyolc napot. A bíróság az iratokat megküldte az ügyésznek, hogy olyan bűncselekmény súlyos testi sértés bűntette látszik megállapíthatónak, amely miatt a vádat az ügyész képviseli. Az ügyész azonban az iratokat visszaküldte azzal, hogy a vád képviseletét nem veszi át. Azt követően a bíróság az eljárást megszüntette a törvényes vád hiányára hivatkozással, mert álláspontja szerint a vád tényállása egyértelműen közvádra üldözendő bűncselekményt tartalmaz, amelyben a vádat az ügyésznek kell képviselnie, magánvádló nem képviselheti. Figyelemmel pedig arra, hogy az ügyész nem kívánja a vádat képviselni, ezért sem közvádas, sem magánvádas eljárás nem folytatható le törvényes vád
15 hiányában. A végzés ellen a magánvádló fellebbezést jelentett be, melyet azzal indokolt, hogy ő csak könnyű testi sértés vétsége miatt kéri a vádlott megbüntetését. Mi lesz a másodfokú bíróság döntése? Miért? 39. A járásbíróságon a vádlottal szemben csalás bűntette miatt indult büntetőeljárás. A vádlott tagadta a terhére rótt bűncselekmény elkövetését. A bíróság a tárgyalásra megidézte a sértettet is, aki azonban nem jelent meg. Ezért a bíróság felolvasta a sértett által tett feljelentést, majd az abban foglaltakat elfogadva a vádlottat bűnösnek mondta ki a terhére rótt bűncselekmény elkövetésében. Sértette-e a bíróság eljárása a terhelt valamilyen jogosítványát? 40. Erős János terhelt ellen a sértett feljelentése következtében erőszakos közösülés bűntette miatt indult büntetőeljárás. A gyanúsított kihallgatását követően a nyomozó hatóság arról tájékoztatta a terheltet, hogy a következőkben a sértettet fogja tanúként kihallgatni. Erős János kérte, hogy a sértett kihallgatásának időpontjáról értesítsék, hogy szembe nézhessen a sértettel, s megtudja, milyen tartalmú vallomást tesz, hiszen ő a megalapozott gyanúban foglaltakat nem követte el, és nem érti, hogy miért indult vele szemben eljárás. A nyomozó hatóság azonban arról tájékoztatta a gyanúsítottat, hogy erre a nyomozás érdekében nem kerülhet sor. Ekkor Erős azt kérte, hogy legalább utólag, a kihallgatást követően tegyék számára lehetővé, hogy elolvashassa a vallomást, hiszen e nélkül nem tud megfelelően védekezni, ami pedig az alapvető jogosítványai közé tartozik. A nyomozó hatóság azonban ezt a kérését is elutasította. Megsértette-e a nyomozó hatóság a gyanúsított védelemhez való jogát? 41. A járásbíróságon csalás bűntette miatt eljárás indult Vasile Alexandru román állampolgár ellen. A vádlott tíz éve él Magyarországon, és ezalatt tökéletesen megtanult magyarul. A nyomozati eljárás során végig magyarul tett vallomást. A bírósági szakaszban, miután megtette vallomását, közölte, hogy ettől kezdve nem kíván az eljárásban megszólalni, ugyanakkor kérte, hogy a bíróság rendeljen ki számára tolmácsot és védőt is. A bíróság a vádlott védelmére védőt rendelt ki, melynek indokául azt jelölte meg, hogy a vádlott nem magyar anyanyelvű, és mivel kérte védő kirendelését, ezért az kötelező. Tolmácsot viszont nem rendelt ki arra hivatkozással, hogy a vádlott nem kíván az eljárás során megszólalni, ugyanakkor tökéletesen beszél magyarul, tehát a tárgyaláson elhangzottakat teljes mértékben megérti. Helyesen járt-e el a bíróság? 42. Az ügyészség Rejtő Ernő ellen 3 rendbeli szemérem elleni erőszak bűntette miatt emelt vádat. A járásbíróság a vádlottat 2 rendbeli szemérem elleni erőszak bűntettében bűnösnek mondta
16 ki, ellenben a Kis Virág sérelmére elkövetett szemérem elleni erőszak bűntette miatt emelt vád alól felmentette. Az ügyész az ítéletet tudomásul vette. Kis Virág ugyanakkor az őt érintő felmentő rendelkezés vonatkozásában a vádlott bűnösségének megállapítása végett fellebbezést jelentett be. A bíróság azonban elutasította a fellebbezését azzal az indoklással, hogy a felmentő rendelkezés nem érinti a sértettet. Törvényes-e a fellebbezés elutasítása? 43. A csalás miatt folytatott büntetőeljárásban az ügyész a vádiratában forint összegű polgári jogi igényt érvényesített a vádlottal szemben a sértett javára. A sértett a nyomozás során nem nyilatkozott a polgári jogi igény érvényesítése kérdésében. A bírósági tárgyaláson az ügyész korábbi álláspontjától eltérően azt indítványozta, hogy a bíróság ne hozzon érdemi döntést, hanem utasítsa a polgári jogi igény érvényesítését egyéb törvényes útra. a) Jogosult-e arra az ügyész, hogy a sértett hozzájárulása nélkül érvényesítsen polgári jogi igényt? b) Megteheti-e ezek után az ügyész, hogy a korábban előterjesztett polgári jogi igény érvényesítését visszavonja? Időben meddig van erre lehetősége? c) Határozhat-e ezek után a bíróság érdemben a polgári jogi igény tárgyában? d) Mit tehet a bíróság, ha a sértett a tárgyaláson jelen van? 44. A vádlott ellen halálos közúti baleset gondatlan okozása miatt folyik a büntetőeljárás. Az elhunyt sértett volt felesége polgári jogi igényt terjeszt elő, indokként pedig megjelöli, hogy a sértettet a polgári bíróság a váláskor kötelezte havi forint gyermektartásdíj megfizetésére, s nem szeretné, ha a gyermeke ettől az összegtől elesne. Érvényesíthet-e a volt feleség polgári jogi igényt? 45. A vádlott ellen lopás miatt folyik a büntetőeljárás. A vádlott több személytől tulajdonított el egy szórakozóhelyen mobiltelefonokat, amik közül az egyik telefont tovább értékesített Kiss Dezsőnek forintért, aki nem tudott semmit sem a telefon eredetéről. A rendőrség azonban bemérte a telefont, s ez alapján megtalálta a telefont, amit lefoglalt Kisstől. Kiss forint összegű polgári jogi igényt terjesztett elő a vádlottal szemben, mert a rendőrség elvette tőle a telefont és az eredeti tulajdonosnak visszaszolgáltatta, így neki kára keletkezett. Milyen döntést hoz a bíróság az igény tekintetében?
17 AZ ELJÁRÁSI CSELEKMÉNYEKRE VONATKOZÓ RENDELKEZÉSEK 46. A bíróság tárgyalás mellőzésével lopás vétsége miatt próbára bocsátást elrendelő végzését a vádlott felesége vette át a tértivevény tanúsága szerint. A bíróság az átvételtől számított nyolcadik nappal megállapította a végzés jogerőre emelkedését. Ezt követően hét hónap elteltével a vádlott tárgyalás tartására irányuló kérelmet nyújtott be azzal, hogy egy óceánjáró hajón dolgozott eddig, a végzést csak az előző napon vette át, és a próbára bocsátás tartamát eltúlzott mértékűnek tartja. A bíróság a tárgyalás tartására irányuló kérelmet elutasította azzal az indoklással, hogy a végzést a vádlott hozzátartozója vette át, így az szabályszerűen kézbesítettnek tekintendő, s ezért jogerőre emelkedett. Igazolási kérelmet pedig csak hat hónapon belül lehetett volna előterjeszteni, amelynek az elmulasztása jogvesztő. A végzés ellen a vádlott fellebbezést jelentett be. Van-e joghatályos tárgyalás tartására irányuló kérelem? 47. A feljelentő a bírósághoz beadványt terjesztett elő a szomszédjával szemben. Tárgyként ezt a megjelölést használta: feljelentés rágalmazás ügyében. A feljelentő a feljelentésben leírta, hogy őt és édesanyját a vádlott mások jelenlétében becsületében megsértette. Kifejezésre juttatta, hogy munkahelyén az igazgató felszólította a feljelentett személyt, hogy tanúk előtt kövesse meg őt; s minthogy a nevezett erre nem volt hajlandó, a bírósághoz fordult. A beadványban azonban semmiféle olyan nyilatkozat nem szerepelt, amelyben a vádlott büntetését kérte volna. A feljelentő annyit írt le, hogy kötelezze a bíróság a vádlottat arra, hogy kérjen bocsánatot korábbi viselkedése miatt. A bíróság az eljárást megszüntette. A végzés indokolásában kifejtette, hogy a feljelentő nem kérte a vádlott megbüntetését, ezért nem joghatályos a magánindítvány. Helyesen járt-e el a bíróság az ügyben? 48. Kovács István becsületsértő kifejezéseket tett szomszédja, Balog József ellen, ezért Balog és felesége becsületsértés vétsége miatt feljelentést tett a járásbíróságnál. A feljelentést Balog és felesége is aláírta, és személyesen beadták a bírósághoz. A feljelentés beadásakor nem megfelelően tájékoztatták őket, ezért Balog a saját nevét kihúzta a feljelentésen, miután nem volt annyi pénzük, hogy az illetéket mindkettejük után leróják. Ezt követően a bíróság az eljárást megszüntette mivel álláspontja szerint nem Balogné a sértett, és a feljelentés nem a jogosulttól származik. Balogékat közben meglátogatta a joghallgató fiuk, Ádám, aki meghallva, mi történt azt közölte szüleivel, hogy helytelenül járt el a bíróság: eljárási szabályt sértett, ezért fellebbezzen az apja az eljárás megszüntetése ellen. Mire gondolt Ádám? Milyen szabályt sértett meg a bíróság?
18 49. A megyei bíróság a november 7-én (szerdai napon) kihirdetett ítéletében Piros Péter I. r. és Gál Frigyes II. r. vádlottat bűnösnek mondta ki társtettesként, különös kegyetlenséggel elkövetett emberölés bűntettében, amelyért a vádlottakat tíz-tíz évi fegyházbüntetésre és nyolc-nyolc év közügyektől eltiltásra ítélte. Az ítélet kihirdetését követően az ügyész a határozatot mindkét vádlott vonatkozásában tudomásul vette, vádlottak és a védőik ugyanakkor három-három napot tartottak fenn fellebbezésük esetleges bejelentésére. Ezt követően az I. r. vádlott és a védője november 9-én postára adták a fellebbezésüket, amelyek közül a vádlotté 10-én, a védőé pedig 12-én érkezett meg a bírósághoz. A II. r. vádlott és a védője ugyancsak fellebbezett. A II. rendű vádlott a fellebbezését egy vasárnap is nyitva tartó postán adta fel november 11-én, míg a védője november 12-én. A II. r. vádlott fellebbezése november 12-én érkezett meg a bírósághoz, a védőé pedig november 14-én. A bíróság a II. r. vádlott és a védőjének a fellebbezését elkésettség címén elutasította, míg az I. r. vádlott és a védője fellebbezését joghatályosnak fogadta el, és vonatkozásukban az iratokat felterjesztette másodfokú elbírálásra az ítélőtáblára. Az elutasító végzés ellen a II. r. vádlott és a védője fellebbezést jelentettek be, míg a fellebbviteli főügyészség a II. r. vádlott védője fellebbezésének is az elutasítását indítványozta elkésettség címén. Kinek a fellebbezése késett el? 50. A járásbíróság a vádlottat bűnösnek mondta ki súlyos testi sértés bűntettében és pénzbüntetésre ítélte. A vádlott fellebbezést jelentett be felmentéséért. A törvényszék nyilvános ülésén az első fokú bíróság ítéletét megváltoztatta, és a vádlottat az ellene emelt vád alól jogos védelemre hivatkozással felmentette. Az ügyész a nyilvános ülésen nem volt jelen, ezért a másodfokú bíróság az ítéletet kézbesítés útján közölte vele. Az ügyész a kézbesítéstől számított tízedik napon fellebbezést jelentett be a vádlott terhére bűnösségének megállapítása végett. A fellebbezést a törvényszék elkésettség címén elutasította azzal, hogy annak benyújtására az ítélet ellen a kézbesítéstől számított nyolc napon belül lett volna lehetősége. A végzés ellen az ügyész fellebbezést jelentett be azzal az indoklással, hogy a bíróság elmulasztotta őt, mint ügyfelet kioktatni a fellebbezési határidőre, és ezért nem lehet a fellebbezését elkésettnek tekinteni. a) Van-e a bíróságnak kioktatási kötelezettsége az ügyész felé a büntetőeljárási törvény rendelkezéseiről? b) Van-e joghatályos fellebbezés? 51. A törvényszék szakértőként idézte dr. Ó Pált a január 22. napjára kitűzött tárgyalásra. A szakértő azonban a tárgyalásra menet gépkocsijával balesetet szenvedett, melynek következtében olyan súlyos agyi sérüléseket szenvedett el, hogy kómába esett, és a tárgyaláson ennél fogva nem tudott megjelenni. A bíróság minderről nem szerzett tudomást, s a szakértőt rendbírsággal sújtotta.
19 Dr. Ó Pál augusztus 25-én a kómából felébredt, és az első dolga az volt, hogy orvosi igazolás csatolása mellett igazolási kérelmet terjesztett elő a mulasztása miatt, amely kérelem már másnap a bíróságra érkezett. A városi bíróság ennek ellenére elutasította a kérelmet arra hivatkozással, hogy az elkésett. Dr. Ó Pál fellebbezést jelentett be a határozat ellen, és kérelmének méltányos elbírálását kérte. Jogszerű volt-e a bíróság eljárása? Miért? 52. Az I. r. és a II. r. vádlottakkal szemben a Békés Megyei Törvényszéken különösen nagy értékre elkövetett rablás bűntette miatt indult büntetőeljárás. A II. r. vádlott meghatalmazott védőjeként dr. Baló Gyula és dr. Sánta Frigyes ügyvéd járt el. A törvényszék a bizonyítási eljárás során a szeptember 12-én tartott tárgyaláson új tárgyalási határnapként szeptember 14. napjának 8 óra 30 percét tűzte ki. A tárgyalási jegyzőkönyv szerint a törvényszék a tárgyalást 8 óra 45 perckor kezdte meg és megállapította, hogy a tárgyaláson dr. Baló és dr. Sánta a szabályszerű idézés ellenére nem jelentek meg, és előzetesen sem mentették ki magukat. A tárgyaláson a II. r. vádlott közölte, hogy tudomása szerint az aznapi tárgyaláson dr. Baló képviselte volna, de nem nyilatkozni arról, hogy a kitűzött tárgyaláson miért nem jelent meg. A törvényszék ezt követően végzésével mindkét ügyvéddel szemben fejenként forint rendbírságot szabott ki. A bíróság a végzés indoklásában hivatkozott arra, hogy a tárgyalást a védői mulasztás miatt megtartani nem lehetett, és hét olyan tanú érkezett vidékről, illetőleg Budapestről, akik már a második idézésnek tettek eleget. A megyei bíróság ezt követően 8 óra 50 perckor a tárgyalást elhalasztotta és a jelenlevők a tárgyalótermet elhagyták. A törvényszék végzése ellen a két ügyvéd szeptember 19-én fellebbezést jelentett be a rendbírság elengedése végett. Dr. Sánta fellebbezésében kifejtette, hogy a II. r. vádlott bejelentése alapján a bíróságnak tudomása volt arról, hogy az adott tárgyaláson a megbeszélésük szerint a védelmet dr. Baló látta volna el, így az ő távolmaradása indokolt volt. Dr. Baló pedig a fellebbezésében előadta, hogy Budapestről utazott Gyulára, a városok között az országút erősen túlterhelt, és az adott napon súlyos közlekedési baleset korlátozta a haladást, ami megakadályozta abban, hogy a tárgyalás kezdetére odaérjen. A közlekedési nehézségekre figyelemmel a bíróság méltányosságból hosszabb ideig várhatott volna, hogy csupán késésről van szó. a) Melyik bíróság fogja a védők fellebbezését elbírálni? b) Hogyan kell a védők beadványát elbírálni? c) Milyen büntetést kell hozni? 53. A terheltet jogerősen fegyházbüntetésre ítélték, melynek letöltését megkezdte. Az elítélt a Be. 70/B. (1) és (6) bekezdésére alapítottan büntetőügyének teljes iratanyagáról iratmásolat kiadása iránti kérelmet terjesztett elő, mivel perújítási indítványt kívánt előterjeszteni, amelynek előkészítéséhez szüksége van az iratanyag áttanulmányozására. Bírálja el az elítélt kérelmét!
20 54. Az elsőfokú bírósági eljárást a Győri Járásbíróság folytatta le, ahol a vádlott kirendelt védőjeként dr. Sas Sándor ügyvéd járt el. A másodfokú bírósági eljárásra a Kúria kijelölési eljárást folytatott le, melynek során a Nyíregyházi Törvényszéket jelölte ki. A törvényszék az ügyben tárgyalást tűzött ki, melyre védőként idézte dr. Sas Sándort. A tárgyalás 8 órakor kezdődött. A védő már előző nap elutazott vonattal Nyíregyházára, s egy négy csillagos hotelben aludt. A másnapi tárgyaláson a védő a jelenléti díjának megtérítése mellett kérte az útiköltségének és a szállásköltségének is a megtérítését arra hivatkozással, hogy tömegközlekedési eszközzel a 8 órakor kezdődő tárgyalásra nem tudott volna odaérni, ezért kellett megelőző napon eljönnie Nyíregyházára, és egy hotelben megszállnia. A bíróság elutasította a védő kérelmét arra hivatkozással, hogy a védő gépkocsival is eljöhetett volna a tárgyalásra még a tárgyalás napján, továbbá olcsóbb szállást is választhatott volna, egyébként pedig, ha nem tud eljutni egy hivatali időben tartandó tárgyalásra, akkor kérnie kellett volna a kirendelés alóli felmentését. A védő a végzés ellen fellebbezést jelentett be. Milyen döntést fog hozni a másodfokú bíróság? Miért? 55. A vádlott ellen az ítélőtáblán emberölés bűntette miatt indult ügyben a bíróság nyilvános ülést tűzött ki. A nyilvános ülésen a megyei napilaptól megjelent újságíró fényképfelvétel készítésére kért engedélyt. A vádlott nem járult hozzá, hogy róla képfelvétel készüljön, ezért azt a tanács elnöke nem engedélyezte. Az újságíró közölte, hogy ezt megértette, ezért csak a vádlott lábáról és kezéről fog felvételeket készíteni, melyek alapján a vádlott nem lesz beazonosítható, illetve bármilyen azonosításra alkalmas részletet torzítani fognak a felvételen. A tanács elnöke figyelmeztette, hogy semmilyen képfelvétel készítése nem lehetséges a vádlottról, ha a vádlott ahhoz nem járult hozzá. Az újságíró ekkor kirohant a tárgyalóteremből, és a bíróság elnökénél panaszt tett. Mit fog a bíróság elnöke mondani az újságírónak? A BIZONYÍTÁS 56. A törvényszék az életveszélyt okozó testi sértés bűntette miatt indult büntetőügyben tartott tárgyaláson meghallgatta dr. P.É. igazságügyi orvosszakértőt. Elmulasztotta azonban figyelmeztetni a szakértői esküjére, amely miatt a fellebbviteli főügyészség a tárgyaláson előadott szakvéleménynek a bizonyítékok köréből való kirekesztését, és a szakértő ismételt meghallgatását indítványozta. Mi lesz a másodfokú bíróság döntése, kell-e mellőznie a szakvéleményt? 57. Az elsőfokú bíróság a vádlottat az emberölés bűntette miatt emelt vád alól bizonyíték hiánya miatt a terhelt beismerő vallomása ellenére, az ujjnyom-szakértői vélemény megállapítására